
讘讘讗 讘转专讗 拽讻讗 注"讗 - 驻讬专讜砖 砖讟讬讬谞讝诇抓

诪讜注讚讬 讛' 谞讗诪专讜, 砖讘转 讘专讗砖讬转, 讻诇讜诪专, 砖讘转 砖讘讻诇 讬讜诐 砖讘讬注讬 讘砖讘讜注, 诪讗讝 讬诪讬 讘专讗砖讬转, 诇讗 谞讗诪专讛; 讘谉 注讝讗讬 讗讜诪专: 诪讜注讚讬 讛' 谞讗诪专讜, 讛驻专转 谞讚专讬诐 诇讗 谞讗诪专讛.


诪住讜驻专: 专' 讬讜住讬 讘专 谞转谉 讙诪讬专 诇讛 诇讛讗 诪转谞讬转讗 [砖谞讛 讗转 讛讘专讬讬转讗 讛讝讜] 讜诇讗 讬讚注 诇讬讛 诇驻专讜砖讛 [讛讬讛 讬讜讚注 诇驻专砖 讗讜转讛]. 讗讝诇 讘转专讬讛 [讛诇讱 讗讞专讬] 专讘 砖砖转 诇谞讛专讚注讗 讻讚讬 诇砖讗讜诇 讗讜转讜 诪讛 驻讬专讜砖讛, 讜诇讗 讗砖讻讞讬讛 [诪爪讗讜] 砖诐. 讗讝诇 讘转专讬讛 [讛诇讱 讗讞专讬讜] 诇诪讞讜讝讗 讜砖诐 讗砖讻讞讬讛 [诪爪讗讜]. 讗诪专 诇讬讛 [诇讜]: 诪讗讬 [诪讛 驻讬专讜砖] 讚讘专讬 专' 讬讜住讬 讛讙诇讬诇讬 砖讘讘专讬讬转讗 "诪讜注讚讬 讛' 谞讗诪专讜, 砖讘转 讘专讗砖讬转, 讻诇讜诪专, 砖讘转 砖讘讻诇 讬讜诐 砖讘讬注讬 讘砖讘讜注, 诪讗讝 讬诪讬 讘专讗砖讬转, 诇讗 谞讗诪专讛"? 讜讛专讬 讜讚讗讬 谞讗诪专讛 讙诐 砖讘转 讘专讗砖讬转 讘驻专砖讛 讝讜!


讗诪专 诇讬讛 [诇讜]: 讛讻讜讜谞讛 讛讬讗 砖诪讜注讚讬 讛' 爪专讬讻讬谉 拽讬讚讜砖 讘讬转 讚讬谉, 砖讗讬谉 讛诪讜注讚讬诐 谞拽讘注讬诐 诪注爪诪诐, 讗诇讗 专拽 诇讗讞专 砖讘讬转 讛讚讬谉 拽讬讚砖 讗转 专讗砖 讛讞讜讚砖 谞拽讘注讬诐 讜诪转拽讚砖讬诐 讙诐 讛诪讜注讚讬诐 讛讞诇讬诐 讘讗讜转讜 讞讜讚砖, 诇驻讬 讛转讗专讬讱 讛讻转讜讘 讘转讜专讛. 讗讘诇 砖讘转 讘专讗砖讬转 讗讬谞讛 爪专讬讻讛 拽讬讚讜砖 讘讬转 讚讬谉, 讗诇讗 拽讚讜砖转讛 讞诇讛 诪注爪诪讛 讘讻诇 讬讜诐 砖讘讬注讬. 砖讻谉 住诇拽讗 讚注转讱 讗诪讬谞讗 [讬注诇讛 注诇 讚注转讱 诇讜诪专]: 讛讜讗讬诇 讜讻转讬讘讬 讙讘讬 [讜谞讗诪专讛 砖讘转 讘专讗砖讬转 讗爪诇] 讻诇 讛诪讜注讚讜转, 讘讗讜转讛 驻专砖讛 讛诪讚讘专转 讘"诪讜注讚讬 讛'" (讜讬拽专讗 驻专拽 讻讙), 转讬讘注讬 [转爪讟专讱] 讗祝 讛讬讗 拽讬讚讜砖 讘讬转 讚讬谉 讻诪讜注讚讜转, 注诇 讻谉 拽讗 诪砖诪注 诇谉 [讛砖诪讬注 诇谞讜] 砖诇讗.


 讜注讜讚 砖讗诇 专' 讬讜住讬 讘专 谞转谉 讗转 专讘 砖砖转: 诪讗讬 [诪讛 驻讬专讜砖] 讚讘专讬 讘谉 注讝讗讬 砖讘讘专讬讬转讗 "诪讜注讚讬 讛' 谞讗诪专讜, 讛驻专转 谞讚专讬诐 诇讗 谞讗诪专讛"? 讜讛专讬 讛驻专转 谞讚专讬诐 谞讗诪专讛 讘诪驻讜专砖! 讗诪专 诇讜: 讛讻讜讜谞讛 讛讬讗 诪讜注讚讬 讛' 爪专讬讻讬谉 诪讜诪讞讬谉 讻讚讬 砖讬拽讘注讜 讗讜转诐, 砖讗讬谉 拽讘讬注转 讛诪讜注讚讬诐 谞注砖讬转 讗诇讗 注诇 讬讚讬 讚讬讬谞讬诐 诪讜诪讞讬诐, 讜讗讬诇讜 讛驻专转 谞讚专讬诐 讗讬谞讛 爪专讬讻讛 诪讜诪讞讬谉. 讜诪讻讗谉 讘讬转 砖诪讗讬 诇诪讚讬诐 讻讬 讛驻专转 谞讚专讬诐 谞注砖讬转 讘砖诇讜砖讛 讛讚讬讜讟讜转.


 讜诪拽砖讬诐:  讜讛讗 [讜讛专讬] "专讗砖讬 讛诪讟讜转" 讻转讬讘 [谞讗诪专 讘驻专砖转 谞讚专讬诐]? 诪砖诪注 砖爪专讬讱 讘讝讛 讚讜讜拽讗 讞讻诪讬诐 诪讜诪讞讬诐! 讗诪专 专讘 讞住讚讗 讗诪专 专' 讬讜讞谞谉: 诪讛 砖讛讜讝讻专讜 砖诐 "专讗砖讬 讛诪讟讜转" 讛讻讜讜谞讛 讛讬讗 诇诇诪讚谞讜 砖讛转专转 谞讚专讬诐 讬讻讜诇讛 诇讛讬注砖讜转 讙诐 讘讬讞讬讚 诪讜诪讞讛, 砖讛讜讗 专砖讗讬 诇讛转讬专 诇讘讚讜.


讗 讻讬讜谉 砖讚讘专谞讜 注讚 讻讛 讘讛诇讻讜转 讘转 讬讜专砖转 谞讞诇讛, 砖诇讗 讛讜转专 诇讛 诇讛讬谞砖讗 讘讝诪谉 讛讻谞讬住讛 诇讗专抓 诇讗讚诐 诪砖讘讟 讗讞专, 诪讘讬讗讬诐: 转谞谉 讛转诐 [砖谞讬谞讜 砖诐 讘诪砖谞讛 讘诪住讻转 转注谞讬转], 讗诪专 专讘谉 砖诪注讜谉 讘谉 讙诪诇讬讗诇: 诇讗 讛讬讜 讬诪讬诐 讟讜讘讬诐 诇讬砖专讗诇 讻讞诪砖讛 注砖专 讘讗讘 讜讻讬讜诐 讛讻驻讜专讬诐, 砖讘讛谉 讻诇 讘谞讜转 讬专讜砖诇讬诐 讛讬讜 讬讜爪讗讜转 讘讻诇讬 (讘讙讚讬) 诇讘谉 砖讗讜诇讬谉, 讜诪讚讜注 讻讜诇谉 砖讗诇讜 讘讙讚讬诐, 讜讗祝 诪讬 砖讬砖 诇讛? 讻讚讬 砖诇讗 诇讘讬讬砖 讗转 诪讬 砖讗讬谉 诇讜 讘讙讚讬诐, 讜讘讜砖讛 讛讬讗 诇砖讗讜诇. 讜讚谞讬诐 讘讻讱: 讘砖诇诪讗 [谞谞讬讞] 讬讜诐 讛讻驻讜专讬诐 讛讬谞讜 讬讜诐 讟讜讘 讜注讜砖讬诐 讘讜 砖诪讞讛, 诪砖讜诐 砖讬讜诐 住诇讬讞讛 讜诪讞讬诇讛 讛讜讗, 讬讜诐 砖谞转谞讜 讘讜 诇讜讞讜转 讗讞专讜谞讜转 诇讗讞专 砖谞砖讘专讜 讛专讗砖讜谞讜转 讘讞讟讗 讛注讙诇, 讗诇讗 讞诪砖讛 注砖专 讘讗讘 诪讗讬 [诪讛] 讛讬讗 讛住讬讘讛 诇讞讙讬讙讬讜转讜?


讗诪专 专讘 讬讛讜讚讛 讗诪专 砖诪讜讗诇: 诪砖讜诐 砖讛讜讗 讬讜诐 砖讘讜 讛讜转专讜 砖讘讟讬诐 诇讘讗 (诇讛讬谞砖讗) 讝讛 讘讝讛, 砖讛专讬 讻讗诪讜专 诇注讬诇, 讗住讜专 讛讬讛 诇讘转 讬讜专砖转 谞讞诇讛 诇讛讬谞砖讗 诇讘谉 砖讘讟 讗讞专, 讜诪诪讬诇讗 爪讬诪爪诐 讛讚讘专 讗转 讛谞讬砖讜讗讬谉 讘讬谉 讛砖讘讟讬诐, 讜诪砖注讛 砖讻诇讛 讚讜专 讛谞讻谞住讬诐 诇讗专抓, 讛转讬专讜 诇讘谞讜转 讻讗诇讛 诇讛讬谞砖讗 诇讘谉 砖讘讟 讗讞专. 讜砖讜讗诇讬诐: 诪讗讬 讚专讜砖 [诪讛 讚专砖讜]? 注诇 讗讬讝讛 讻转讜讘 讛住转诪讻讜 诇讛转讬专 讗讬住讜专 讝讛? 鈥� 砖谞讗诪专 讘讗讜转讜 讗讬住讜专 诪转讞讬诇转讜: "讝讛 讛讚讘专" (讘诪讚讘专 诇讜, 讜), 诇讜诪专: 讚讘专 讝讛 诇讗 讬讛讗 谞讜讛讙 讗诇讗 讘讚讜专 讝讛 砖诇 讞诇讜拽转 讛讗专抓.


专讘讛 讘专 讘专 讞谞讛 讗诪专 讘砖诐 专' 讬讜讞谞谉: 讛砖诪讞讛 讛诪讬讜讞讚转 砖诇 讟"讜 讘讗讘 讛讬讗 诪砖讜诐 砖讛讜讗 讬讜诐 砖讘讜 讛讜转专 砖讘讟 讘谞讬诪谉 诇讘讗 讘拽讛诇, 讚讻转讬讘 [砖讻谉 谞讗诪专] 讘注拽讘讜转 驻专砖转 驻讬诇讙砖 讘讙讘注讛 讜诪诇讞诪转 注诐 讬砖专讗诇 讘砖讘讟 讘谞讬诪讬谉: "讜讗讬砖 讬砖专讗诇 谞砖讘注 讘诪爪驻讛 诇讗诪专 讗讬砖 诪诪谞讜 诇讗 讬转谉 讘转讜 诇讘谞讬诪谉 诇讗砖讛" (砖讜驻讟讬诐 讻讗, 讗), 讜诇讻谉 诇讗 讬讻诇讜 诇讛砖讬讗 谞砖讬诐 诇讘谞讬 讘谞讬诪讬谉. 诪讗讬 讚专讜砖 [诪讛 讚专砖讜] 讻讚讬 诇讛转讬专 诇讛诐 砖讘讜注讛 讝讜? 砖讗诪专讜 砖谞砖讘注讜 "讗讬砖 诪诪谞讜 (诪讗讬转谞讜) 诇讗 讬转谉 讘转讜" 讜讬砖 诇讚讬讬拽: 讜诇讗 诪讘谞讬谞讜.


专讘 讚讬诪讬 讘专 讬讜住祝 讗诪专 讘砖诐 专讘 谞讞诪谉 讟注诐 讗讞专: 讬讜诐 讟"讜 讘讗讘 讛讜讗 讬讜诐 砖讻诇讜 讘讜 诪转讬 诪讚讘专, 砖驻住拽讜 诇诪讜转 讬讜爪讗讬 诪爪专讬诐 砖谞讬讚讜谞讜 诇诪讜转 讘诪讚讘专 讘注拽讘讜转 讞讟讗 讛诪专讙诇讬诐, 砖讗诪专 诪专 [讛讞讻诐]: 注讚 砖诇讗 讻诇讜 诪转讬 诪讚讘专

